《桐汭》
宋代·喻良能

东汭波吞岸，西桐水见沙。
祠山千古盛，州宅四时嘉。
前直三峰峻，旁连大洞呀。
黄南清港曲，织女小桥斜。
野店篱为户，春山茧作花。
乌羊难入馔，青果颇宜茶。
绷锦饶新笋，枪旗富嫩芽。
灵山古佛地，丹井列仙家。
铁冶名犹壮，金牛迹尚漥。
滞留三载久，诗板满烟霞。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。